  Виталий Пронин 17-тӥ январе Ижысь «Аксион» культурая юртын «Арлэн кырӟанэз — 2020» вожвылъяськонлэн йылпумъян люкетэз ортчиз. Бадӟым сцена вылэ ӧтемын вал ар ӵоже «Мынам Удмуртие» радио пыр чузъяськем но кылзӥсьёслэсь трос куара люкам кырӟанъёсты быдэстӥсьёс. «Арлэн кырӟанэз» концертэ пыриськизы А. Антонова но Н. Анисимов.Туспуктӥз Григорий СТЕПАНОВ«Арлэн кырӟанэз» концерт туэ 21-тӥзэ ортчиз. Кичӧлтӥсез луэ Удмуртиысь культура удысысь дано ужась Геннадий Корепанов. Сое радъязы «Мынам Удмуртие» телерадиокомпаниысь «Светӥ дорын куноын» передачаез нуись Светланаос — Кибардина, Пикулева но Белых. Проектлэн валтӥсь ужпумез — элькунысьтымы кырӟаны-вераны быгатӥсь усточиослы юрттон. — «Арлэн кырӟанэз» 2000-тӥ арын кылдӥз вал, 10 арзэ та концертэз огнам нуыны выри, радио пыр ӵемгес чузъяськись кырӟанъёсты программае пыртыса, — шуэ Геннадий Корепанов. — 2011-тӥ арын «Мынам Удмуртие» радиоын ужасьёс итӥськизы. Ӝытэз нуэм сяна, асьсэос но Светӥос кырӟаны кутскизы. Радио кылзӥсьёс быгатӥзы кельшымон кырӟанъёссы понна куаразэс сётыны. Шумпотӥ, та вожвылъяськон калыклы туж кельшиз. Конкурсэ пыриськыны мылкыд карисьёс арысь аре тросгес луо. Азьвыл аръёсы «Арлэн кырӟанэз» вожвылъяськонын 1 вормись луэ ке вал, туэ вань куараосты лыдэ басьтыса но нокинэ ӝожомытонтэм вылысь 10 усто кырӟанъёс быръемын вал. «Аксионэ» лыктэм артистъёс яратоно кырӟанъёссэс быдэстӥзы, озьы ик люкаськемъёсты шулдыртӥзы Виктория Шоркина но выль кылдытэм «Мур гур» коллектив: Антон Васильев, Павел Смирнов но Артемий Гаврилов, ваньзы соос «Элькуновидениын» вормисьёс луо. — Шӧдске, учкисьёс мӧзмемын вашкала кырӟанъёслэсь, — шуэ Геннадий Корепанов. — 3 пиос огшоры сылыса кырӟазы кадь, нош учкисьёс кыӵе шуныт пумитазы. «Арлэн кырӟанэз» йылпумъяськиз, быдэсак концертэз «Эктоника» группаысь, «Даур ТВ»-ысь учкыны луоз. Кырӟасьёс данъясько вожвылъяськонын 10 кужмоез пӧлы шедеменызы, нош мынам йырам мукет малпанъёс вордско. Озьы 28-тӥ феврале ортчытыны чакласькомы «Шыкысысь вунэм кырӟанъёс» концерт (12+), со сярысь сцена вылын но ялӥмы. Кырӟалозы Евгения Медведева, Валентина Серебренникова, Людмила Ахтариева, Галина Платонова Наталья Ушаковаен но мукетъёсыз. Кылем арлэн усто кырӟанъёсыз пӧлы шедизы: 1. «Гажанэ» (кылъёсыз но крезьгурез О. Танаевалэн, быдэстэ «Ерпечкаос» ансамбль); 2. «Малы?» (кылъёсыз но крезьгурез А. Андреевлэн, быдэстэ «Серёжки» ансамбль); 3. «Кема возьмам пумиськонъёс» (кылъёсызВ. Давыдов-Анатринлэн но Н. Анисимовлэн, крезьгурез Ю. Кудаковлэн, быдэсто Н. Анисимов но А. Тимерханова); 4. «Лушкем яратон» (кылъёсыз А. Антоновалэн, крезьгурез А. Антоновалэн но Н. Анисимовлэн, быдэстэ А. Антонова); 5. «Сӥзён кыл» (кылъёсызС. Перевощиковлэн, крезьгурез М. Журавлёвлэн, быдэсто А. Тимерханова, Н. Анисимов, И. Котельников, А. Корнилов); 6. «Тыныд гинэ» (кылъёсыз О. Сидоровалэн, крезьгурез А. Протопоповлэн, быдэстэ «Тулкым» ансамбль); 7. «Пумиськонъёс» (кылъёсыз А. Даниловлэн, крезьгурез А. Беспаловалэн, быдэстэ А. Беспалова); 8. «Тон монэным ӧвӧл» (кылъёсыз К. Ахметхановалэн, крезьгурезВ. Горжаклэн, быдэстэК. Ахметханова); 9. «Мон берто анай» (кылъёсыз В. Васильевалэн, крезьгурез Ю. Князевлэн, быдэстэ Ю. Князев); 10. «Шудо луэ» (кылъёсызЛ. Рыбаковалэн, крезьгурез С. Пикулевалэн, быдэсто «Куинь Светӥос»).  